จอดแล้วจร

จอดแล้วจร ( หรือ Park & Ride) เป็นบริการพื้นที่สำหรับจอดรถที่ตั้งอยู่ใกล้กับระบบขนส่งมวลชน ในรูปแบบของอาคารและลานจอดรถ เพื่อให้ประชาชนเปลี่ยนผ่านจากรถส่วนบุคคลเข้าสู่ระบบขนส่วมวลชน อาทิ รถโดยสารประจำทาง รถไฟ รถราง และมารับรถกลับหลังจากเดินทางกลับจากการทำงานหรือภารกิจ โดยปกติจะมีให้บริการอยู่ในเขตพื้นที่ชานเมืองหรือบริเวณขอบนอกของตัวเมืองใหญ่

การจูงใจ 

ในเมืองปราก สาธารณรัฐเช็ก สถานที่จอดแล้วจรตั้งอยู่ใกล้กับสถานีรถไฟฟ้าใต้ดินและสถานีรถไฟ (ในปี พ.ศ. 2554 มีที่จอดรถ 17 แห่งใกล้กับสถานีรถไฟฟ้าใต้ดิน 12 แห่ง และสถานีรถไฟ 3 แห่ง) ซึ่งที่จอดรถเหล่านี้มีค่าบริการที่ต่ำมากสำหรับทั้งตัววันและตั๋วไปกลับ โดยค่าบริการที่จอดจะคิดรวมอยู่กับค่าโดยสารของรถไฟใต้ดินและรถไฟ

ประโยชน์ที่ได้รับ 
สำหรับการจอดแล้วจรนั้น ช่วยประหยัดระยะเวลาในการเดินทางด้วยรถยนต์ส่วนบุคคล ลดปัญหาสภาพการจราจรบนท้องถนน และช่วยประหยัดระยะเวลาในการเดินทางเนื่องจากการใช้ระบบขนส่งมวลชนด้วยระบบรางนั้นมีความรวดเร็ว รวมถึงลดปัญหามลพิษจากการเผาไหม้และเกิดเป็นไอเสียจากรถยนต์ นอกจากนี้ยังช่วยลดความแออัดของสภาพการจราจรจากการที่รถยนต์ต้องวนหาสถานที่จอดรถในพื้นที่กลางเมืองใหญ่ที่หายากและมีราคาสูง

รถประจำทาง 

สิ่งอำนวยความสะดวกสำหรับจอดแล้วจรของรถประจำทางเริ่มมีให้บริการในทศวรรษที่ 1960 ในสหราชอาณาจักร เมืองออกซฟอร์ดได้เริ่มโครงการดังกล่าวขึ้นเป็นครั้งแรก โดยเริ่มต้นทดลองโครงการโดยการทดลองเดินรถนอกเวลาจากโมเตลบนถนน A34 ในช่วงทศวรรษที่ 1960 และให้บริการเต็มรูปแบบในปี พ.ศ. 2516 ในขณะที่ที่จอดรถเบทเทอร์ชอยส์ (Better Choice Parking) ได้ให้บริการจอดแล้วจรในท่าอากาศยานพร้อมกับบริการรถประจำทางรับส่งครั้งแรกในท่าอากาศยานลอนดอนแกตวิก ในปี พ.ศ. 2521 ปัจจุบันเมืองออกซฟอร์ดให้บริการจอดแล้วจรจำนวน 5 แห่งทั่วเมือง ซึ่งในปี พ.ศ. 2558 เมืองออกซฟอร์ดมีโครงข่ายที่จอดแล้วจรที่ใหญ้ที่สุดในสหราชอาณาจักร สามารถรองรับรถยนต์เข้าใช้บริการได้ถึง 5,031 คัน

ปั่นแล้วจร 

ปั่นแล้วจร () หรือที่ถูกเรียกว่า B & R (B + R) เป็นช่องสำหรับจอดจักรยานใกล้กับสถานีขนส่งมวลชน ส่วนใหญ่จะอยู่ร่วมกับจุดจอดแล้วจร (P & R) โดยสามารถส่งเสริมระบบนี้ได้ผ่านทางค่าโดยสารและตั๋วร่วมกับระบบขนส่งสาธารณะ

จูบแล้วจร / จูบแล้วบิน 

ในสถานีรถไฟและท่าอากาศยานหลายแห่งมีพื้นที่ "จูบแล้วจร" () หรือ "จูบแล้วบิน" () สำหรับให้รถยนต์สามารถหยุดเพื่อรับส่งผู้โดยสารจำนวนไม่มาก โดยคำนี้ปรากฎขึ้นครั้งแรกในรายงานเมื่อวันที่ 20 มกราคม พ.ศ. 2499 ในหนังสือพิมพ์ลอสแอนเจลิสไทมส์ โดยหมายถึงการเดินทางไปส่งคู่สมรถหรือแฟนกันที่สถานี / สนามบินแล้วมีการจูบลากันก่อนที่อีกฝ่ายจะเดินทาง

สำหรับการใช้งานในแต่ละพื้นที่นั้น ด็อยท์เชอบานผู้ให้บริการรถไฟในประเทศเยอรมนีได้เปลี่ยนการใช้คำภาษาอังกฤษของคำว่า Kiss and Ride, Service Points และ Counters เป็นภาษาเยอรมัน ในประเทศอิตาลี สถานีรถไฟกลางโบโลญญา (Bologna Centrale railway station) แห่งใหม่ใช้สัญลักษณ์จูบแล้วจรในสถานี ในไต้หวัน สถานีรถไฟความเร็วสูงหลายแห่งมีป้ายบอกในพื้นที่นอกสถานีเป็นภาษาอังกฤษว่า "Kiss and Ride" โดยมีคำภาษาจีนกำกับไว้ด้านบน แปลว่า "เขตรับส่งชั่วคราว" ในประเทศโปแลนด์ จูบและจรกำลังได้รับความนิยม โดยเมืองที่มีพื้นที่ดังกล่าวได้แก่ วรอตสวัฟ (ตั้งแต่ตุลาคม 2554), กรากุฟ (ตั้งแต่ 15 พฤศจิกายน 2556), วอร์ซอ (ตั้งแต่ 2559) หรือตอรุญ (ตั้งแต่ 2559) ซึ่งในท้องถิ่นรู้จักกันในชื่อภาษาอังกฤษว่า "Kiss and ride" ซึ่งแม้จะไม่ได้มีการกำหนดป้ายมาตรฐานขึ้นมา แต่ป้ายแสดงพื้นนี้ทั้งหมดจะมีการใช้ตัวอักษร K+R กำกับอยู่ในนั้น ในประเทศเนเธอร์แลนด์ คำศัพท์ภาษาอังกฤษจำนวนมากถูกแปลไปเป็นภาษาดัตช์ รวมถึงคำว่าจูบแล้วจรด้วย

จุดจอดแล้วจรในประเทศไทย 
จุดจอดแล้วจรของโครงการรถไฟฟ้าที่เปิดให้บริการในปัจจุบัน มีแบบทั้งคิดค่าบริการจอดรถเป็นรายชั่วโมง รายวัน รายเดือน และไม่คิดค่าบริการ ซึ่งดูแลโดยผู้ให้บริการขนส่งมวลชนเอง และดูแลโดยบริษัทเอกชนในพื้นที่ข้างเคียงสถานี โดยแยกตามความรับผิดชอบของหน่วยงานที่เกี่ยวข้อง มีดังต่อไปนี้

การรถไฟฟ้าขนส่งมวลชนแห่งประเทศไทย 

จัดเป็นพื้นที่อาคารสำหรับจอดรถในระบบปิด มีระบบรักษาความปลอดภัยและมีการคิดค่าบริการ โดยมีส่วนลดให้กับผู้ใช้บริการขนส่งมวลชนรถไฟฟ้า เพื่อจูงใจให้ใช้บริการระบบรถไฟฟ้า ประกอบไปด้วย

 รถไฟฟ้ามหานคร สายสีน้ำเงิน รองรับรถยนต์และรถจักรยานยนต์ได้ประมาณ 5,112 คัน
 สถานีลาดพร้าว
 สถานีรัชดาภิเษก
 สถานีห้วยขวาง
 สถานีศูนย์วัฒนธรรมแห่งประเทศไทย
 สถานีพระราม 9
 สถานีเพชรบุรี
 สถานีสุขุมวิท
 สถานีศูนย์การประชุมแห่งชาติสิริกิติ์
 สถานีสามย่าน
 สถานีหลักสอง

 รถไฟฟ้ามหานคร สายสีม่วง รองรับรถยนต์และรถจักรยานยนต์ได้ประมาณ 5,339 คัน 
 สถานีคลองบางไผ่
 สถานีสามแยกบางใหญ่
 สถานีบางรักน้อยท่าอิฐ
 สถานีแยกนนทบุรี 1
 รถไฟฟ้าบีทีเอส สายสุขุมวิท ช่วงสายสีเขียวเหนือ (ช่วงหมอชิต - สะพานใหม่ - คูคต) ที่สถานีคูคตกับสถานีแยก คปอ. และสายสีเขียวใต้ (ช่วงแบริ่ง – สมุทรปราการ) ที่สถานีเคหะฯ
 สถานีเคหะฯ
 สถานีแยก คปอ.
 สถานีคูคต

 รถไฟฟ้ามหานคร สายสีเหลือง ที่สถานีศรีเอี่ยม ช่วงลาดพร้าว - สำโรง
 สถานีศรีเอี่ยม เป็นอาคารสูง 7 ชั้น สามารถจอดรถได้ประมาณ 3,000 คัน

รถไฟฟ้า ร.ฟ.ท. 
จัดเป็นพื้นที่จอดรถแบบเปิดกลางแจ้ง ในบริเวณสถานีรถไฟฟ้า บางส่วนยังไม่เปิดให้บริการ

 รถไฟฟ้าชานเมือง สายสีแดงเข้ม
 สถานีกลางกรุงเทพอภิวัฒน์
 รถไฟฟ้าชานเมือง สายสีแดงอ่อน
 สถานีกลางกรุงเทพอภิวัฒน์
 สถานีบางบำหรุ
 สถานีตลิ่งชัน

รถไฟฟ้าบีทีเอส 
ไม่มีการสร้างพื้นที่จอดและจรเป็นของตนเอง อาศัยพื้นที่จอดรถจากเอกชนบริเวณข้างเคียงสถานี ซึ่งคิดอัตราค่าบริการตามสถานที่นั้น ๆ กำหนด ทั้งในรูปแบบรายชั่วโมง รายวัน และรายเดือน

 รถไฟฟ้าบีทีเอส สายสุขุมวิท ช่วงหมอชิต - แบริ่ง
  สถานีหมอชิต บริเวณลานจอดรถในพื้นที่ของกรมธนารักษ์
 สถานีอนุสาวรีย์ชัยสมรภูมิ บริเวณศูนย์การค้าเซ็นเตอร์วัน และ ศูนย์การค้าเซ็นจูรี่ เดอะมูฟวี่พลาซ่า
 สถานีอโศก บริเวณศูนย์การค้าเทอร์มินอล 21 ลานจอดรถในซอยสุขุมวิท 23 (หลังตึกจัสมิน) และ อาคารอโศก เอ็กซเชนจ์ ทาวเวอร์
 สถานีสำโรง บริเวณศูนย์การค้าอิมพีเรียลเวิลด์ สำโรง
 รถไฟฟ้าบีทีเอส สายสีลม ช่วงสนามกีฬาแห่งชาติ - บางหว้า
 สถานีศาลาแดง บริเวณศูนย์การค้าสีลมคอมเพล็กซ์ อาคารธนิยะ พลาซ่า และ อาคารลิเบอร์ตี้ สแควร์
 สถานีสะพานตากสิน บริเวณใกล้วัดยานนาวา ในวัดยานนาวา และ โรบินสัน บางรัก

โครงการในอนาคต 
 รถไฟฟ้ามหานคร สายสีชมพู ช่วงแคราย - มีนบุรี
 สถานีมีนบุรี เป็นอาคารสูง 3 ชั้น สามารถจอดรถได้ประมาณ 3,000 คัน
 รถไฟฟ้ามหานคร สายสีส้ม ช่วงศูนย์วัฒนธรรมแห่งประเทศไทย - มีนบุรี
 สถานีคลองบ้านม้า เป็นอาคารสูง 10 ชั้น สามารถจอดรถได้ประมาณ 1,200 คัน

อ้างอิง 

การไปกลับเป็นประจำ
อาคาร
ระบบขนส่งมวลชนในกรุงเทพมหานคร
รถไฟฟ้ามหานคร สายเฉลิมรัชมงคล